El cinema Tívoli adapta les seues sessions a les noves restriccions horàries incloent sessions matinals
2025-07-24

La recent declaració del segon estat d’alarma a Espanya i les noves restriccions horàries nocturnes, vigents des del passat cap de setmana, obliguen a la remodelació de diferents horaris que tenen a veure amb l’oci i la cultura que consumeix habitualment la ciutadania, especialment en cap de setmana. A Burjassot, la nova situació ha generat canvis horaris en la programació cinematogràfica del Cinema Tívoli que, amb l’objectiu de continuar oferint dues pel·lícules per fi de setmana i en diferents passades, ha remodelat els seus horaris, establint també una sessió matinal que, encara que no serà fixa, sí que es programarà quan la disponibilitat de la pel·lícula ho permeta, a fi d’evitar també qualsevol aglomeració, els diumenges a la vesprada. A més, la inclusió d’una sessió matinal, i donades les circumstàncies actuals, pretén impulsar a la població cap a noves rutines a l’hora de consumir oci i cultura, també als matins.

Així, les pel·lícules programades per al pròxim cap de setmana del 31 d’octubre a l’1 de novembre, Trolls 2 i Rifkin’s Festival han patit diferents canvis horaris. La segona part de Trolls es projectarà en un primer passe el divendres 30, a les 19h; el segon passe serà el dissabte 31 a les 17h mentre que hi haurà una dues sessions més el diumenge: una matinal a les 12h i una vespertina, a les 16:30h. La segona part de Trolls és la proposta de cinema familiar per a aquest cap de setmana, una pel·lícula d’animació amb les noves aventures per a tots els públics d’aqueixos éssers encantadors amb punxeguts pentinats de colors, que canten, ballen i el passen en gran. En aquest segon lliurament, Poppy, la líder dels trolls, descobrirà al costat dels seus amics Branch, Biggie i els altres que existeixen molts altres tipus de música, a part del pop. Així coneixeran a trolls com Chaz, que estima el jazz; a Hickory, un troll que adora la música country; a Trollzart, el troll de la música clàssica i també a Essence, la Reina del Funk, o a Trollex, el Rei del Techno. Però tot es complicarà quan Barb, la reina dels trolls rockers, decidisca destruir tota la música que pertany a l’univers del rock.

COMPRA ENTRADES

Pel que respecta a Rifkin’s Festival, aquesta tindrà dues projeccions, el dissabte 31 a les 20h i el diumenge 1 de novembre, a les 19:30h. Es tracta de la nova pel·lícula de Woody Allen que, estrenada en el Festival de cinema de Sant Sebastià, centra la seua trama en el propi festival com a teló de fons. El cineasta novaiorqués, amant de la ciutat donostirarra, presenta en el seu nou treball a un matrimoni que assisteix al festival de cinema de Sant Sebastià, uns dies en la bella ciutat on tots dos acabaran enamorant-se d’altres persones. Ella té un romanç amb un important director de cinema francés, mentre que ell s’enamora d’una doctora espanyola. El que comença com un simple esdeveniment de cinema, es convertirà en una aventura sentimental on la comèdia, tractant-se del cinema d’Allen, jugarà un paper fonamental.

Les entrades per a gaudir de les estrenes més actuals al cinema de Burjassot tenen un preu únic de 4 euros i es recomana adquirir-les amb antelació, per via telemàtica. El Centre Cultural Tívoli té activat el protocol de mesures sanitàries contra la COVID-19.